Nu kommer Tesla fuld selvkørende teknologi til Danmark – kan prøves hos Tesla fra torsdag

Tesla kommer nu med deres Full Self-Driving (Supervised) ride-along oplevelse i Danmark. Fra 11. december kan nysgerrige elbilsejere og interesserede få en demonstration af funktionen fra Tesla-centrene i Køge, Odense, Aarhus og Ribe. Ride-along-formatet betyder, at en Tesla-medarbejder sidder bag rattet, mens passagererne oplever, hvordan systemet håndterer bykørsel, motorvej og kryds med aktiv førerovervågning. Det er første skridt på vejen til at udrulle teknologien til de mange Teslaer der har muligheden for at bruge softwaren, omend du ikke skal regne med, at din Tesla selv kan køre dig på arbejde i overmorgen – teknologien forventes ikke rullet ud til almindelige brugere før en gang i løbet af næste år.

Funktion baseret på massiv datamængde

Ifølge Tesla er Full Self-Driving (Supervised) trænet på milliarder af kilometer fra den globale flåde på mere end seks millioner køretøjer. Tilgangen bygger på neurale netværk, der analyserer kameradata uden brug af lidar, radar eller HD-kort. Ideen er, at et rent kamerabaseret system skal kunne skaleres hurtigere på tværs af lande og vejtyper.

Tesla fremhæver, at systemet håndterer styring, acceleration, bremsning, vognbaneskift, tilkørsel, frakørsel og manøvrer i kryds under opsyn. Målet er at reducere stress i daglig kørsel og samtidig øge sikkerheden, så føreren kan overlade de mest rutineprægede situationer til softwaren.

Stadig kun supervised

Selvom navnet antyder selvkørsel, kræver Full Self-Driving (Supervised) stadig aktiv overvågning fra føreren, som juridisk ansvarlig under hele kørslen. Systemet er derfor ikke autonomt, men en avanceret assistentfunktion, der løbende forfines via softwareopdateringer. Tesla har i flere år haft problemer med sure kunder, der føler de er blevet snydt fordi FSD ikke er kommet, som Elon Musk ellers har lovet mange, mange gange. I flere lande bliver selskabet sagsøgt af kunder, fordi deres bilers hardware ikke er i stand til at bruge funktionen, selv om Elon Musk ellers havde lovet det.

Europæisk lancering tidligst i 2026

I flere lande udenfor Europa er funktionen allerede tilgængelig, men herhjemme venter Tesla stadig på myndighedsgodkendelser. Den amerikanske bilgigant forventer at begynde udrulningen i Europa i starten af 2026 og har igennem det seneste år demonstreret systemet for myndigheder i store dele af regionen. Interne testkørsler har ifølge Tesla rundet over en million kilometer på tværs af 17 europæiske lande.

Alle nye Tesla-modeller leveres i dag med Autopilot som standard. Planen er, at både Model S, Model 3, Model X og Model Y på sigt vil få flere selvkørende funktioner gennem opdateringer, når lovgivningen og certificeringerne tillader det. Men nu kan du i hvert fald få lov at prøve funktionen ud hos Teslas forhandlere.

Nu kommer Tesla fuld selvkørende teknologi til Danmark – kan prøves hos Tesla fra torsdag