Full Self-Driving (Supervised) kan komme til Danmark i næste måned

Tesla har taget et vigtigt skridt i Europa. Den hollandske myndighed RDW har allerede godkendt Full Self-Driving (Supervised) til brug i Nederlandene, og næste fase er nu en EU-behandling, der efter planen fortsætter i maj. Reuters har beskrevet, at Nederlandene i maj vil fremlægge sagen for en teknisk EU-komité, som skal tage stilling til, om systemet kan få grønt lys bredere i Unionen.

Det er en vigtig detalje, fordi det ikke er Folketinget eller en dansk særregel, der står med den afgørende nøgle her. Det er medlemslandene i Technical Committee on Motor Vehicles, TCMV, der skal stemme om sagen som led i EU’s typegodkendelsessystem. Får Tesla ja dér, vil godkendelsen som udgangspunkt kunne gælde i hele EU. Og Tesla forventer, at systemet stemmes igennem uden problemer.

Kan komme til Danmark hurtigt

Det åbner for, at Danmark kan blive et af de næste markeder. Ved en demonstration af Full Self-Driving Supervised i Amsterdam i denne uge bekræftede en kilde hos Tesla over for iNPUT, at systemet forventes at komme til Danmark inden sommer, hvis TCMV godkender det i maj.

Det gør maj til den måned, danske Tesla-ejere bør holde allermest øje med. For falder afstemningen ud til Teslas fordel, kan vejen til en dansk lancering blive markant kortere.

Ikke selvkørende – men stadig et stort skridt

Selv om navnet lyder voldsomt, er der ikke tale om en selvkørende bil i juridisk forstand. Tesla kalder det selv for “avanceret level 2” og RDW beskriver systemet som et førerassisterende system, hvor føreren fortsat har ansvaret og hele tiden skal være klar til at overtage. Det gælder også i den europæiske version, som er udviklet under strammere rammer end i USA.

Alligevel vil en EU-godkendelse være et gennembrud for Tesla i Europa. Den hollandske godkendelse var den første af sin slags i Europa, og en måde for Tesla at “lirke” en bred EU-godkendelse ud, uden at skulle igennem langsomme lokale lovgivningsprocesser.

FDM advarer mod falsk tryghed

Hos FDM bliver udviklingen fulgt med både interesse og uro. Torben Lund Kudsk, politisk chef i FDM, skriver på LinkedIn, at han er “både fascineret og bekymret” over Teslas FSD-løsning. Han understreger samtidig, at der ikke er tale om en selvkørende bil, men om en level 2-løsning, hvor ansvaret stadig ligger hos mennesket bag rattet. Og netop dér ser han den største risiko.

“For jo bedre systemet kører, jo større er risikoen for, at mennesket bag rattet mentalt kobler fra,” skriver han.

Hvad kommer det til at koste?

I Holland koster Full Self-Driving (Supervised) i dag 99 euro om måneden eller 7.500 euro som engangsbetaling. Tesla har endnu ikke meldt danske priser ud, men hvis systemet bliver godkendt i EU i maj og rulles ud herhjemme kort efter, vil den hollandske pris være det klare pejlemærke.

iNPUT var som nævnt i Amsterdam og prøve systemet af. Vi arbejder på en feature, hvor vi fortæller om vores oplevelser. Hold øje med denne side – eller få besked om nyheder via vores Facebook-side.

Full Self-Driving (Supervised) kan komme til Danmark i næste måned