Tesla ændrer betydningen af Full Self-Driving – FSD – og opgiver løfte om fuldt selvkørende biler

Tesla har ændret måden, virksomheden beskriver sit såkaldte Full Self-Driving-system (FSD) på. Dermed lægger bilproducenten afstand til det oprindelige løfte om, at systemet ville kunne køre bilen helt uden menneskelig indblanding.

Et løfte fra 2016

Siden 2016 har Tesla hævdet, at alle biler i produktion var udstyret med hardware, der en dag ville kunne gøre dem selvkørende. Elon Musk har gentagne gange lovet, at fuld autonomi ville være klar “inden årets udgang”, men næsten et årti senere er det endnu ikke sket, og der er ingen tegn på, at det vil ske indenfor en overskuelig tidshorisont.

Kunder har i mellemtiden kunnet købe pakken Full Self-Driving Capability for op til 15.000 dollars i USA, hvor der trods alt er en form for selvkørende egenskaber – i Danmark og Europa er der stort set ingen pointe i at købe pakken da nærmest ingen af funktionerne der gør den interessant er aktiveret.

FSD blev markedsført med løftet om, at bilerne ville blive fuldt selvkørende gennem fremtidige softwareopdateringer. Tesla har dog siden bekræftet, at biler produceret mellem 2016 og 2023 ikke har den nødvendige hardware til at levere autonom kørsel uden opsyn.

Fra “autonomi” til “supervised”

I dag sælger Tesla i stedet “Full Self-Driving (Supervised)”. I det medfølgende forbehold står, at systemet ikke gør bilen selvkørende og det bliver heller ikke lovet, at det bliver tilfældet. Det betyder, at nye kunder ikke længere køber et system med udsigt til fuld autonomi, men et avanceret førerassistentsystem, som fortsat kræver konstant overvågning.

Ny bonuspakke til Musk

Samtidig har Teslas bestyrelse indsendt et nyt forslag til en kompensationspakke for Elon Musk, som kan give ham aktieoptioner til en værdi af op mod 1.000 milliarder dollars. Et af de mål, der skal udløse bonusser, er “10 millioner aktive FSD-abonnementer”.

Her har Tesla også ændret definitionen af, hvad FSD indebærer. I dokumenterne beskrives det blot som “et avanceret kørselssystem, uanset markedsføringsnavn, der kan udføre transportopgaver med autonom eller lignende funktionalitet under bestemte forhold.” Dermed kan den nuværende version af FSD, som kræver overvågning af føreren, reelt opfylde målet, og Elon kan få sin lønpakke.

Et skift i strategi

Tidligere har Musk sagt, at prisen på FSD ville stige i takt med, at funktionerne blev mere avancerede og nærmede sig fuld autonomi. Den udvikling er dog sket, og Tesla har i stedet sænket prisen på FSD i USA – senest med 7.000 dollars i forhold til 2023.

FSD er nu i praksis et avanceret førerassistentsystem uden løfte om, at bilen kan køre helt selv. Det markerer et tydeligt brud med det oprindelige budskab, som Musk i årevis brugte til at promovere Teslas biler. Hvad det så betyder for fremtiden for Tesla er nærmest endnu sværere at forudsige, end hvad Elon mon lover næste gang.

Tesla ændrer betydningen af Full Self-Driving – FSD – og opgiver løfte om fuldt selvkørende biler