Tesla bringer FSD V14 ‘Lite’ til ældre modeller

Tesla har bekræftet, at den næste store version af selskabets selvkørende software, Full Self-Driving (FSD), får en særlig “Lite”-udgave til biler med ældre hardware. Det blev afsløret under Teslas seneste regnskabsmøde, hvor direktør for kunstig intelligens, Ashok Elluswamy, fortalte, at FSD V14 Lite forventes klar i løbet af andet kvartal 2026.

Opdatering til de ældre biler

I dag kører Tesla-modeller med såkaldt Hardware 3 (HW3) stadig med version 12.6 af FSD, der kun delvist indeholder funktioner fra version 13. De nyeste biler med Hardware 4 (HW4) har allerede fået FSD V14, og yderligere opdateringer – V14.2 og V14.3 – er planlagt til inden årets udgang.

HW3 blev introduceret i 2019 og har siden fået adskillige softwareopdateringer, men begrænsninger i både regnekraft og hukommelse har gjort det svært for Tesla at implementere de mest avancerede FSD-funktioner – et løfte, Elon Musk ellers har givet og gentaget flere gange, og som har gjort at flere ejere har lagt sag an imod Tesla. Ifølge Tesla er V14 Lite derfor et forsøg på at overføre så mange forbedringer som muligt uden at presse hardwaren ud over dens grænser.

Ikke alt fra V14 følger med

Tesla advarer dog om, at man ikke skal forvente mirakler. Hvor FSD V14 på HW4 drager fordel af ti gange flere parametre i den neurale model og ukomprimeret videodata, er HW3-biler stadig begrænset af lavere RAM og ældre grafikchips.

Det betyder, at nogle funktioner forbliver eksklusive for HW4, blandt andet den mere flydende kørsel i komplekse trafikscenarier og hurtigere reaktion på uventede hændelser. FSD V13 bragte allerede nogle af disse elementer ind i HW3-versionen, men flere mangler stadig – som muligheden for at starte FSD fra Park, bakke automatisk eller skifte mellem fremad- og baglæns kørsel i FSD-tilstand.

Nye funktioner på vej

Selvom V14 Lite bliver en nedskaleret udgave, ventes flere forbedringer at finde vej til de ældre biler. Blandt andet en bedre håndtering af vejarbejder, udrykningskøretøjer og bomme, takket være forbedrede træningsdata. Tesla forventes også at inkludere den nye brugerflade, som gør det muligt at skifte hastighedsprofiler direkte på skærmen, samt de nye visuelle ændringer, hvor det klassiske Autopilot-ikon forsvinder.

Derudover er automatisk parkering ved destination og de nye “speed profiles” – som blandt andet omfatter den kontroversielle “Mad Max”-tilstand – kandidater til at blive en del af opdateringen.

Hardware-opgradering stadig uklar

Mange Model 3 med HW3-ejere har længe håbet på en egentlig hardwareopgradering, som kunne bringe deres biler på niveau med de nyeste modeller. Tesla har tidligere lovet en opgradering, men kun når virksomheden har “løst fuld autonomi” og dermed kender de reelle hardwarekrav.

Med andre ord: Tesla vil ikke gætte sig frem til, hvor meget regnekraft der kræves, før problemet faktisk er løst. Det betyder, at de første opgraderinger næppe bliver aktuelle før tidligst i 2027, hvis udviklingen af Teslas kommende AI5-computer går efter planen.

AI5-chippen, som Elon Musk tidligere har kaldt et “monster”, vil ifølge Tesla få op til ni gange så meget hukommelse som HW4 – svarende til 144 GB RAM – og blive introduceret sidst i 2026.

Lang ventetid i sigte

Hvis tidsplanen holder, vil FSD V14 Lite først nå HW3-bilerne i sommeren 2026. Og selv da bliver det sandsynligvis en gradvis udrulning. Der forventes ingen større opdateringer inden da, hvilket betyder, at ejere af ældre Model 3 og Model Y må vente mindst otte-ni måneder på nyt.

For danske Tesla-ejere betyder nyheden, at biler leveret før introduktionen af Hardware 4 fortsat får opdateringer, men næppe i fuld skala. FSD V14 Lite kan måske give en mere flydende kørsel og bedre forståelse af omgivelserne, men ikke den komplette oplevelse, som HW4-ejerne får.

Det er dog en velkommen gestus over for de mange tusinde ejere, som betalte dyrt for FSD-pakken i sin tid. Selv hvis Tesla kalder den kommende version “Lite”, er udsigten til nye funktioner og forbedret ydeevne et tegn på, at HW3 stadig har lidt liv i sig endnu.

Tesla bringer FSD V14 ‘Lite’ til ældre modeller