Tesla lover FSD i Europa “snart” – men myndighederne afviser

Tesla forsøger igen at tænde håbet hos europæiske ejere: Full Self-Driving (Supervised) skulle angiveligt være lige om hjørnet i EU. Men der er ét problem. De europæiske myndigheder siger, at Tesla kører alt for stærkt – og at der ingen aftale ligger om en godkendelse i 2026.

I weekenden skrev Tesla på X, at den hollandske myndighed RDW havde “forpligtet sig” til at godkende FSD i februar næste år. En beslutning, der – ifølge Tesla – ville åbne dørene for udrulning i hele EU. Men kort efter måtte RDW ud med brandslangen.

Myndigheden bekræfter ganske vist, at der findes en tidsplan – men understreger, at der ikke er nogen garanti for en godkendelse. Februar 2026 er alene tidspunktet, hvor Tesla skal bevise, at FSD Supervised overhovedet kan leve op til EU’s krav.

“Om tidsplanen kan overholdes, skal afgøres i den kommende periode. En godkendelse kan først gives, når systemets sikkerhed er overbevisende dokumenteret,” skriver RDW i en skrivelse.

Europa kræver beviser – ikke løfter

FSD er designet til at køre en Tesla fra A til B, læse skilte og navigere trafikken selv. Men systemet kræver stadig fuld opmærksomhed fra føreren – og trods Teslas løfter har det aldrig leveret den “øjefri” autonomi, som Elon Musk igen og igen har lovet.

I USA har Tesla i årevis ladet almindelige bilister teste funktionerne ude i trafikken, men den tilgang kolliderer direkte med EU’s langt mere strikse godkendelsesregler. Her skal et system være fuldt dokumenteret og godkendt, før det må rulle ud på vejene.

Derfor er Europa en hård nød at knække – men også en gigantisk forretningsmulighed. FSD koster omkring 8.000 dollars eller et månedligt abonnement. I en tid, hvor Teslas salg stagnerer, er softwareabonnementer som en åben pengemaskine, der bare venter på et grønt lys.

Elon Musk: godkendelsen går for langsomt

Elon Musk har tidligere kritiseret EU’s proces og hævdet, at FSD allerede er “klogere end en menneskelig bilist”. Han mener, at langsomme godkendelser “skader sikkerheden i Europa”. Det argument bider dog ikke på myndighederne.

RDW tilføjer endda en lille stikpille til de mange Tesla-ejere, der har sendt mails og opfordringer for at presse godkendelsen igennem: “Det har ingen indflydelse på tidsplanen — og det spilder vores tid.”

Lige nu er der altså intet, der tyder på, at myndighederne har travlt med at lade Musk overhale systemet indenom. Tesla kan love alt det, de vil. Men i Europa er det stadig myndighederne, der holder nøglerne.

Tesla lover FSD i Europa “snart” – men myndighederne afviser