Første land i Europa får Tesla Full Self-Driving

Tesla har fået myndighedsgodkendelse til at lancere Full Self-Driving (Supervised) – ja, det SKAL der stå, for bilen hverken kan eller må køre helt alene – i Holland. Det er første gang, at funktionen bliver tilgængelig i Europa, og udrulningen til kundernes biler starter inden for få dage via trådløse softwareopdateringer. Det skal dog siges, at det er et fåtal af brugerne i Europa der har købt Full Selfdriving, og der er stor forskel på, hvilke modeller der rent faktisk understøtter de mest avancerede funktioner.

Full Self-Driving (Supervised) er en pakke af avancerede førerassistentsystemer, der gør det muligt for bilen selv at håndtere store dele af kørslen. Systemet kan blandt andet navigere i bytrafik, køre gennem kryds og foretage vognbaneskift. Føreren skal dog hele tiden holde øje med trafikken og være klar til at overtage styringen.

Bygget på enorme mængder data

Teknologien bag systemet er baseret på kunstig intelligens og data fra Teslas globale bilflåde. Ifølge virksomheden bliver der samlet set genereret data svarende til mere end 500 års kørsel hver dag, som bruges til løbende at forbedre systemet.

Kernen er et neuralt netværk, der er trænet til at forstå trafikken omkring bilen og træffe beslutninger i realtid. I stedet for faste regler lærer systemet at aflæse vejstriber, trafiklys, fodgængere og andre køretøjer, og omsætter det direkte til styring af bilen.

Al behandling af kamera- og sensordata sker som udgangspunkt lokalt i bilen via en indbygget computer. Samtidig anvender Tesla såkaldt Fleet Learning, hvor anonymiserede data – med brugerens samtykke – bruges til at forbedre systemet via softwareopdateringer.

Stadig et førerassistentsystem

Selvom navnet kan give et andet indtryk, er der ikke tale om fuld selvkørsel. Full Self-Driving (Supervised) kræver aktiv overvågning, og det er fortsat føreren, der har ansvaret under kørslen.

Ifølge Tesla er sandsynligheden for uheld op til syv gange lavere pr. kørt kilometer, når systemet er aktivt, sammenlignet med manuel kørsel alene. Globalt er der allerede kørt mere end 14 milliarder kilometer med teknologien.

Flere lande kan følge efter

Godkendelsen i Holland er første skridt i en bredere europæisk udrulning. Tesla arbejder på at få tilsvarende tilladelser i flere lande, men der er endnu ikke meldt noget konkret ud om Danmark.

Funktionen har allerede været testet på europæiske veje, og flere tusinde personer har haft mulighed for at opleve den gennem demonstrationskørsler i blandt andet Danmark.

Du kan læse mere om Full Self-Driving hos Tesla her.

Første land i Europa får Tesla Full Self-Driving